CELEX: C2008/064/01
Language: el
Date: 2008-03-08 00:00:00
Title: Ενημερωτικό σημείωμα σχετικά με τη διαδικασία υποβολής προδικαστικών ερωτημάτων από τα εθνικά δικαστήρια — Συμπλήρωμα κατόπιν της ενάρξεως της ισχύος της επείγουσας προδικαστικής διαδικασίας που εφαρμόζεται στις σχετικές με τον χώρο ελευθερίας, ασφάλειας και δικαιοσύνης αιτήσεις εκδόσεως προδικαστικής αποφάσεως

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/1
            
         
      ΕΝΗΜΕΡΩΤΙΚΌ ΣΗΜΕΊΩΜΑ
   
   σχετικά με τη διαδικασία υποβολής προδικαστικών ερωτημάτων από τα εθνικά δικαστήρια
   
      ΣΥΜΠΛΉΡΩΜΑ
   
   κατόπιν της ενάρξεως της ισχύος της επείγουσας προδικαστικής διαδικασίας που εφαρμόζεται στις σχετικές με τον χώρο ελευθερίας, ασφάλειας και δικαιοσύνης αιτήσεις εκδόσεως προδικαστικής αποφάσεως
   (2008/C 64/01)
   
               1.
            
            
               Το παρόν σημείωμα συμπληρώνει το προϋπάρχον ενημερωτικό σημείωμα σχετικά με τη διαδικασία υποβολής προδικαστικών ερωτημάτων (1), προσθέτοντας ορισμένες πρακτικές υποδείξεις όσον αφορά τη νέα επείγουσα προδικαστική διαδικασία που ισχύει στις αιτήσεις εκδόσεως προδικαστικής αποφάσεως σχετικά με τον χώρο ελευθερίας, ασφάλειας και δικαιοσύνης. Η διαδικασία αυτή διέπεται από τα άρθρα 23α του πρωτοκόλλου περί του Οργανισμού του Δικαστηρίου και 104β του κανονισμού διαδικασίας του (2).
            
         
               2.
            
            
               Οι υποδείξεις αυτές αποβλέπουν στην καθοδήγηση των εθνικών δικαστηρίων όταν αυτά προτίθενται να ζητήσουν την εφαρμογή της επείγουσας προδικαστικής διαδικασίας, καθώς και στη διευκόλυνση της διεκπεραιώσεώς της από το Δικαστήριο. Όπως και εκείνες του προϋπάρχοντος ενημερωτικού σημειώματος, δεν έχουν καμία δεσμευτική ισχύ.
            
         Επί των προϋποθέσεων εφαρμογής της επείγουσας προδικαστικής διαδικασίας
   
               3.
            
            
               Η επείγουσα προδικαστική διαδικασία δεν μπορεί να ακολουθείται παρά μόνο στους τομείς που καλύπτονται από τον τίτλο VI (άρθρα 29 έως 42) της Συνθήκης για την Ευρωπαϊκή Ένωση, σχετικά με την αστυνομική και δικαστική συνεργασία σε ποινικές υποθέσεις, και από τον τίτλο IV (άρθρα 61 έως 69) του τρίτου μέρους της Συνθήκης ΕΚ, σχετικά με τις θεωρήσεις, το άσυλο, τη μετανάστευση και τις λοιπές πολιτικές που συνδέονται με την ελεύθερη κυκλοφορία των προσώπων, περιλαμβανομένης της δικαστικής συνεργασίας σε αστικές υποθέσεις.
            
         
               4.
            
            
               Ναι μεν η αίτηση εκδόσεως προδικαστικής αποφάσεως συνεπάγεται, καταρχήν, την αναστολή της εθνικής διαδικασίας μέχρις ότου αποφανθεί το Δικαστήριο, όμως το αιτούν δικαστήριο εξακολουθεί να είναι αρμόδιο να λαμβάνει προσωρινά μέτρα προς προστασία των συμφερόντων των διαδίκων εν αναμονή της αποφάσεως του Δικαστηρίου, ιδίως σχετικά με εθνική διοικητική πράξη στηριζόμενη σε κοινοτική πράξη, το κύρος της οποίας αφορά το προδικαστικό ερώτημα.
            
         
               5.
            
            
               Η εφαρμογή της επείγουσας διαδικασίας αποφασίζεται από το Δικαστήριο. Καταρχήν, μια τέτοια απόφαση λαμβάνεται μόνον κατόπιν αιτιολογημένου αιτήματος του αιτούντος δικαστηρίου. Όλως εξαιρετικώς το Δικαστήριο μπορεί να αποφασίζει αυτεπαγγέλτως να ακολουθήσει την επείγουσα προδικαστική διαδικασία όταν θεωρεί ότι τούτο επιβάλλεται.
            
         
               6.
            
            
               Η επείγουσα διαδικασία απλοποιεί τα διάφορα στάδια της διαδικασίας ενώπιον του Δικαστηρίου, η εφαρμογή της όμως συνεπάγεται σημαντικούς περιορισμούς για το Δικαστήριο, καθώς και για τους διαδίκους και τους λοιπούς ενδιαφερομένους που μετέχουν στη διαδικασία, ειδικότερα για τα κράτη μέλη.
            
         
               7.
            
            
               Επομένως, δεν πρέπει να ζητείται παρά μόνο όταν συντρέχουν περιστάσεις όπου είναι απολύτως αναγκαίο να αποφανθεί το Δικαστήριο επί της αιτήσεως εκδόσεως προδικαστικής αποφάσεως το συντομότερο δυνατό. Μολονότι δεν είναι δυνατό εν προκειμένω να απαριθμηθούν εξαντλητικά οι περιστάσεις αυτές, ιδίως λόγω της ποικιλίας και της διαρκούς εξελίξεως των κοινοτικών κανόνων που διέπουν τον χώρο ελευθερίας, ασφάλειας και δικαιοσύνης, ένα εθνικό δικαστήριο μπορεί να υποβάλει, για παράδειγμα, αίτημα να ακολουθηθεί η επείγουσα διαδικασία στις ακόλουθες περιπτώσεις: όταν ο ενδιαφερόμενος είναι κρατούμενος ή στερείται της ελευθερίας του, όταν η απάντηση στο ανακύπτον ζήτημα είναι αποφασιστικής σημασίας για την εκτίμηση της νομικής καταστάσεως του ατόμου αυτού ή, στο πλαίσιο διαφοράς σχετικής με τη γονική μέριμνα ή την επιμέλεια τέκνων, όταν η αρμοδιότητα του επιληφθέντος βάσει του κοινοτικού δικαίου δικαστηρίου εξαρτάται από την απάντηση στο προδικαστικό ερώτημα.
            
         Επί του αιτήματος εφαρμογής της επείγουσας προδικαστικής διαδικασίας
   
               8.
            
            
               Για να μπορεί το Δικαστήριο να αποφασίζει ταχέως αν πρέπει να ακολουθήσει την επείγουσα προδικαστική διαδικασία, το σχετικό αίτημα πρέπει να εκθέτει τις νομικές και πραγματικές συνθήκες που δικαιολογούν το επείγον και, ιδίως, τους κινδύνους που υφίστανται αν ακολουθηθεί η συνήθης διαδικασία για την αίτηση εκδόσεως προδικαστικής αποφάσεως.
            
         
               9.
            
            
               Στο μέτρο του δυνατού, το αιτούν δικαστήριο εκθέτει συνοπτικά την άποψή του όσον αφορά την απάντηση που πρέπει να δοθεί στα υποβαλλόμενα ερωτήματα. Μια τέτοια ένδειξη διευκολύνει τους διαδίκους και τους λοιπούς ενδιαφερομένους που μετέχουν στη διαδικασία να λάβουν θέση, αλλά και το Δικαστήριο να αποφανθεί, συμβάλλοντας με τον τρόπο αυτό στην ταχεία διεξαγωγή της διαδικασίας.
            
         
               10.
            
            
               Το αίτημα να ακολουθηθεί η επείγουσα προδικαστική διαδικασία πρέπει να υποβάλλεται κατά τρόπο που να παρέχει τη δυνατότητα στη Γραμματεία του Δικαστηρίου να διαπιστώσει αμέσως ότι η υπόθεση χρήζει ειδικής μεταχειρίσεως. Προς τούτο, το αίτημα πρέπει να υποβάλλεται με έγγραφο διαφορετικό από την απόφαση του αιτούντος δικαστηρίου, ή με συνοδευτικό έγγραφο το οποίο διατυπώνει ρητά το αίτημα αυτό.
            
         
               11.
            
            
               Όσον αφορά την απόφαση του αιτούντος δικαστηρίου καθαυτή, υπενθυμίζεται ότι οι πρόσφορες υποδείξεις περιλαμβάνονται στα σημεία 20 έως 24 του ενημερωτικού σημειώματος σχετικά με τη διαδικασία υποβολής προδικαστικών ερωτημάτων από τα εθνικά δικαστήρια. Η συντομία στη διατύπωση της αποφάσεως του αιτούντος δικαστηρίου είναι ακόμη σημαντικότερη σε περιπτώσεις επείγοντος, καθόσον συμβάλλει στην ταχεία διεξαγωγή της διαδικασίας.
            
         Επί της επικοινωνίας μεταξύ του Δικαστηρίου, του εθνικού δικαστηρίου και των διαδίκων
   
               12.
            
            
               Για την επικοινωνία με το εθνικό δικαστήριο και τους ενώπιον αυτού διαδίκους, τα εθνικά δικαστήρια που υποβάλλουν αίτημα να ακολουθηθεί η επείγουσα προδικαστική διαδικασία καλούνται να δηλώνουν την ηλεκτρονική διεύθυνσή τους, ενδεχομένως τον αριθμό συσκευής fax, που μπορεί να χρησιμοποιήσει το Δικαστήριο, καθώς και τις ηλεκτρονικές διευθύνσεις, ενδεχομένως τους αριθμούς συσκευής fax, των εκπροσώπων των διαδίκων.
            
         
               13.
            
            
               Αντίγραφο της υπογεγραμμένης αποφάσεως του αιτούντος δικαστηρίου περί της υποβολής προδικαστικού ερωτήματος, μαζί με αίτημα να ακολουθηθεί η επείγουσα προδικαστική διαδικασία, μπορεί να διαβιβάζεται εκ των προτέρων στο Δικαστήριο με ηλεκτρονικό ταχυδρομείο (ECJ-Registry@curia.europa.eu) ή με τηλεομοιοτυπία (+352 43 37 66). Η εξέταση του προδικαστικού ερωτήματος και του αιτήματος μπορεί να αρχίσει αμέσως μετά τη λήψη ενός τέτοιου αντιγράφου. Το πρωτότυπο των σχετικών εγγράφων, ωστόσο, πρέπει να διαβιβαστεί στη Γραμματεία του Δικαστηρίου το συντομότερο δυνατό.
            
         
      (1)  Βλ. ΕΕ C 143, της 11ης Ιουνίου 2005, σ. 1 έως 4.
   
      (2)  Βλ. ΕΕ L 24, της 29ης Ιανουαρίου 2008, σ. 39 έως 43.